Kesko on saanut ehdollisen luvan Suomen Lähikaupan ostamiseksi.

Suomen Lähikaupalla on noin 600 Siwaa ja Valintataloa, kertoo Kesko tiedotteessa. SASU MÄKINEN

Kilpailu- ja kuluttajavirasto edellyttää, että Kesko myy 60 Suomen Lähikaupan omistamaa Siwaa ja Valintataloa kilpailijoille. Suomen Lähikaupalla on myös yksi Euromarket.

Mikäli jonkun tai joidenkin kauppojen myynti ei ole mahdollista, Keskolle asetettu velvoite raukeaa, ja myynti siirtyy kaupan osapuolista riippumattomalle uskotulle miehelle.

KKV:n mukaan Suomen päivittäistavarakaupan markkinat keskittyvät kaupan myötä entisestään. Suomen Lähikaupan kilpailuasema ja taloudellinen tilanne on kuitenkin pitkään ollut erittäin vaikea.

- Lähikaupan taloustilanteesta KKV:lle annettujen tietojen perusteella yhtiö olisi joka tapauksessa poistunut lähitulevaisuudessa markkinoilta. KKV:n selvityksissä myös havaittiin, ettei Suomen Lähikaupalle ollut Ruokakeskon ohella muita kotimaisia tai ulkomaisia ostajaehdokkaita. Päivittäistavaramarkkinat olisivat siten keskittyneet ilman yrityskauppaakin, virasto perustelee tiedotteessaan.

Ehtoja myös tukkukaupassa

K-kauppoja on Suomessa noin 900. Siwoja ja Valintataloja on yli 600. K-ryhmän markkinaosuus on lähes 33 prosenttia ja Suomen Lähikaupan runsaat 6 prosenttia.

Keskon mukaan KKV edellyttää myös, että Keskolle siirtyvän Suomen Lähikaupan myymälät jatkavat hankintoja määräajan verran tukkukauppa Tuko Logisticsilta. Ostot Tukolta supistuvat asteittain.

Kesko kertoi Suomen Lähikaupan ostosta marraskuussa.